《和子有雨有述怀》
宋代·洪咨夔

畏涂险如峡中州，蝮蛇倒退猢孙愁。
熟将义理自陶写，粗衣淡饭过即休。
迩来阳侯横造业，两涘莫辨马与牛。
高原低隰半为壑，下潦上雾昏人眸。
西风滞穗可能几，尚作饘粥余冬谋。
如麻雨脚未肯断，便有饿死儒冠忧。
惟穷益坚老益壮，更式相好无相犹。
纵为沟瘠亦何憾，多少华屋皆山丘。
环堵短褐陶靖节，款段下泽马少游。
平生耻作稻梁计，好还渠不桑榆收。
东家夫子共此约，一醉断送黄花秋。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。